หุ้นยุโรปปิดวานนี้ปรับขึ้น ขณะตลาดยังวิตกปัญหาหนี้กรีซ
ตลาดหุ้นยุโรปปิดบวกเมื่อคืนนี้ (11 พ.ค.) โดยได้แรงหนุนจากการพุ่งขึ้นของหุ้นกลุ่มเหมืองแร่ อย่างไรก็ตาม แม้ว่าดัชนี Stoxx Europe 600 ปรับตัวขึ้น แต่ตลาดหุ้นฝรั่งเศส เยอรมนี และอังกฤษ อ่อนแรงลง เนื่องจากนักลงทุนวิตกกังวลเกี่ยวกับปัญหาหนี้กรีซ
12 พ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.3% ปิดวานนี้ (11 พ.ค.) ที่ 401.34 จุด, ดัชนี CAC-40 ตลาดหุ้นฝรั่งเศสปิดที่ 5,027.87 จุด ลดลง 62.52 จุด หรือ -1.23%, ดัชนี DAX ตลาดหุ้นเยอรมันปิดที่ 11,673.35 จุด ลดลง 36.38 จุด หรือ -0.31% และดัชนี FTSE 100 ตลาดหุ้นลอนดอนปิดที่ 7,029.85 จุด ลดลง 16.97 จุด หรือ -0.24%
ดัชนี Stoxx Europe 600 ปรับตัวขึ้นโดยได้แรงหนุนจากหุ้นกลุ่มเหมืองแร่ โดยหุ้นริโอทินโต และหุ้นเกล็นคอร์ รีซอสเซส ต่างก็ปรับขึ้นราว 1.1% ขณะที่หุ้นกลุ่มธนาคารดีดตัวขึ้นเช่นกัน นำโดยหุ้นอินเทซา ซานเปาโล พุ่งขึ้น 1.9% หุ้นธนาคารบังคา มอนติ เดอ เซียนา ปรับขึ้น 1.5% หลังจากธนาคารทั้งสองแห่งเปิดเผยผลประกอบการที่ดีเกินคาด
แม้ว่าดัชนี Stoxx Europe 600 ปิดบวก แต่ตลาดหุ้นฝรั่งเศส เยอรมนี และอังกฤษ อ่อนแรงลง เนื่องจากนักลงทุนวิตกกังวลเกี่ยวกับปัญหาหนี้กรีซ ในขณะที่กรีซมีกำหนดจะต้องจ่ายเงิน 750 ล้านยูโรคืนให้กับกองทุนการเงินระหว่างประเทศ (IMF) ในวันอังคาร ทั้งนี้ นายยานิส วารูฟากิส รมว.คลังกรีซ ยอมรับว่า คงไม่มีการบรรลุข้อตกลงในการประชุมครั้งล่าสุดระหว่างรมว.คลังยูโรโซนและกรีซ แม้มีความคืบหน้าในบางประเด็นก็ตาม
ขณะที่หุ้นแอร์บัส ร่วงลง 1.2% หลังจากมีรายงานว่า หนึ่งในฝูงบินขนส่งทางทหาร A400M ของแอร์บัส ประสบอุบัติเหตุตกในสเปนเมื่อวันเสาร์ที่ผ่านมา ส่งผลให้มีผู้เสียชีวิต 4 คน